Urmareste Modifică dimensiunea fontului: Play

Bucureşti, 31 mar /Agerpres/ - Fostul deputat Cătălin Croitoru a fost condamnat vineri de Înalta Curte de Casaţie şi Justiţie la 3 luni închisoare cu suspendare, cu un termen de încercare de 2 ani şi 3 luni, pentru săvârşirea infracţiunii de conflict de interese, după ce şi-a angajat ilegal fiul şi nora la biroul său parlamentar.



Decizia nu este definitivă şi poate fi atacată cu apel.



În octombrie 2015, Agenţia Naţională de Integritate a sesizat Parchetul de pe lângă Înalta Curte de Casaţie şi Justiţie, acuzându-l pe Cătălin Croitoru că, în perioada exercitării mandatului de deputat, a încheiat două contracte civile prin care şi-a angajat fiul în funcţia de consilier juridic şi nora în funcţia de consilier în cadrul propriului birou parlamentar, încălcând dispoziţiile art. 70 şi art. 71 din Legea nr.161/2003.



Potrivit ANI, în baza contractului civil încheiat, fiul lui Cătălin Croitoru a obţinut venituri salariale în cuantum total de 55.038 lei, iar nora a obţinut venituri salariale de 37.399 lei. AGERPRES/(AS - autor: Eusebi Manolache, editor: Georgiana Tănăsescu)